- Jeg kan godt forstå, man bliver forvirret, når ordet bruges så forskelligt, siger Michael Carlsen.

Han er biologi og projektleder hos Dyrenes Beskyttelse, der netop har offentliggjort en ny undersøgelse om biodiversitet.

Undersøgelsen, der er foretaget af Epinion, viser, at over 60 procent af danskerne ikke ved, hvad ordet biodiversitet betyder.

Ifølge Michael Carlsen er det ikke kun den almindelige dansker, der ikke kender betegnelsen.

Medier, NGO’er, politikere, styrelser og fagfolk bruger ordet forskelligt.

Michael Carlsen mener, at der er brug for en offentlig debat om, hvad det betyder, når vi bruger ordet biodiversitet:

- Det er et misforstået begreb. Vi har brug for en fælles forståelse af ordet biodiversitet på landsplan, siger han.

Hvad betyder det så?

Biodiversitet betyder i sin simpleste form, hvor stor en variation af arter, der er i naturen.

Ifølge denstoredanske.dk betyder biodiversitet ”mangfoldigheden af levende organismer”.

I undersøgelsen svarede kun 39 procent af danskerne, at biodiversitet betyder ”rigdom af arter”, som var det rigtige svar.

45 procent svarede ”ved ikke”, og de resterende pegede på forkerte svar som ”produktion af biologisk brændstof” eller ”plantebaseret medicin”.

Biomasse er ikke det samme

Michael Carlsen forklarer, at forvirringen om biodiversitet ofte starter, når ordet forveksles med mængden af natur. Det er det begrebet ”biomasse” henviser til:

- Biomassen betyder meget, men det er ikke det samme som biodiversitet, siger han.

For nylig viste en stor undersøgelse et kæmpe fald i antallet af insekter på de tyske marker.

Her var forvirringen total, da ordet biodiversitet blev brugt en del, selvom det handlede om mængden af insekter - og ikke antallet af arter.

Natur kan have nøglen til kræft

- De mekanismer og muligheder i naturen, som vi endnu ikke har opdaget, er en af grundene til, at det er vigtigt at opretholde biodiversitet, siger Michael Carlsen.

Biodiversiteten falder, når arter uddør, og så kan man aldrig studere, hvordan de lever.

Alle arter har hver deres unikke måde at overleve på, og har derfor forskellige løsninger på udfordringer såsom at skaffe føde, håndtere temperaturudsving og forplante sig.

- Der ligger en masse, som vi slet ikke ved noget om endnu. Naturen er en ressource, og vi har kun set en flig af den, fortæller Michael Carlsen.

Vi river tæppet væk under os selv. Når vi om et par år skal bruge svaret på noget, kan vi ikke finde det i naturen. Michael Carlsen, biolog og projektleder, Dyrenes Beskyttelse

I fremtidens medicinske behandlinger kan svaret gemme sig bag en mekanisme i naturen eller dyreriget, som vi endnu ikke har opdaget. Nøglen til, hvorfor vi udvikler kræftceller, kan eksempelvis ligge gemt i et dyrs biologi.

- Vi river tæppet væk under os selv, når vi om et par år skal bruge svaret på noget og ikke kan finde ledetråde i naturen, fortæller Michael Carlsen.

Det hele hænger sammen

En anden væsentlig pointe i forhold til, hvorfor biodiversitet er vigtigt at værne om, er, at en art ikke forsvinder fra jordens overflade i stilhed. Gennem evolutionen har arterne tilpasset sig, så de er afhængige af hinanden.

Når en art uddør, vil det derfor påvirke mange forskellige arter, som igen påvirker endnu flere forskellige arter. Naturen er flettet sammen og finjusteret gennem årtusinders evolution.

- Naturen hænger sammen på så komplicerede måder, at vi slet ikke har noget overblik, siger Michael Carlsen.

Biodiversitet i din have

Biodiversitet danner ofte grundlag for politiske diskussioner og forskning indenfor medicinalindustrien.

Men som privatperson kan du også være med til at gøre noget godt for biodiversiteten og øge den på lokalt plan- eksempelvis i din have.

Her er det igen vigtigt at have for øje, at det er forskelligheden af arter og ikke mængden, der tæller: To solsorte ekstra i haven er ikke mere biodiversitet. Der skal forskellige arter til.

Hvis man sætter et enkelt foderbræt op, vil der kun være plads til den stærkeste fugl.

Løsningen kan derfor være at sætte flere op, så der er plads til mindre arter som for eksempel blåmejsen, som ellers altid ville tabe til den større og stærkere musvit.

Selvom det kun er på haveplan, så har det en betydning for den omkringliggende natur.